ועדת הכנסת, כנסת 19, פרוטוקול מספר 60, 2013-12-30 11:00

צחי הנגבי: בוקר טוב.

צחי הנגבי: על סדר-יומנו כמה נושאים.

צחי הנגבי: הראשון בהם הוא בקשת יו"ר הכנסת לאפשר לנשיא המדינה לשאת דברים בישיבה המיוחדת לציון 65 שנים לכינון הכנסת בט"ו בשבט.

צחי הנגבי: אין צורך להסביר את הבקשה.

<ארבל אסטרחן: האמת היא שיש צורך.

צחי הנגבי: ארבל, אנא הסבירי את הבקשה.

<ארבל אסטרחן: בתקנון הכנסת החדש, כפי שנקבע בכנסת הקודמת, הוסדר לראשונה סעיף שאומר מי יכול לנאום במליאת הכנסת, דבר שלא היה מוסדר בעבר.

<ארבל אסטרחן: כתוב עכשיו במפורש מי רשאי לנאום.

<ארבל אסטרחן: חברי הכנסת ושרים, זה ברור, "וכן נשיא המדינה, בהתאם להוראות כל דין".

<ארבל אסטרחן: למשל בפתיחת הכנסת.

<ארבל אסטרחן: וכתוב שיו"ר הכנסת רשאי באישור ועדת הכנסת להתיר גם לראשי מדינות או לראשי ארגונים בין-לאומיים.

<ארבל אסטרחן: לכאורה לפי התקנון היום, לנשיא המדינה אין סמכות לנאום בט"ו בשבט, וזו הסיבה שיש פנייה אליכם.

<ארבל אסטרחן: בעצם מדובר באיזושהי סטייה מהוראה של התקנון, מה שמחייב אישור פה-אחד של ועדת הכנסת.

צחי הנגבי: האם אנחנו מאשרים פה-אחד לנשיא המדינה לנאום בפנינו?

צחי הנגבי: מי בעד?

צחי הנגבי: מי נגד?

צחי הנגבי: בעד – רוב

צחי הנגבי: נמנעים – אין

צחי הנגבי: תודה.

רוברט אילטוב: תלוי מי יהיה הנשיא.

צחי הנגבי: נשיא המדינה הנוכחי.

צחי הנגבי: הבקשה עוסקת כרגע בזמן הווה.

פנינה תמנו: היא לא משנה את התקנון.

<ארבל אסטרחן: נכון, והיא גם לא תקדימית.

<ארבל אסטרחן: זו הוראה לפעם הזאת.

צחי הנגבי: תודה.

צחי הנגבי: זה אושר.

צחי הנגבי: יכול להיות שצריך לשקול שינוי בתקנון.

<ארבל אסטרחן: יכול להיות, לתת לנשיא תמיד.

צחי הנגבי: הצעת חוק חסינות חברי הכנסת, זכויותיהם וחובותיהם, של חברי הכנסת יריב לוין וחיליק בר, הכנה לקריאה ראשונה.

צחי הנגבי: יריב, בבקשה.

יריב לוין: הצעת החוק נועדה להסדיר שני עניינים שנוגעים להרכב ועדת האתיקה.

יריב לוין: האחד, על מנת לשמור על האופי של ועדת האתיקה כמשקפת גם קואליציה וגם אופוזיציה, דבר שהחשיבות שלו היא ברורה, מוצע להקנות ליו"ר הכנסת סמכות לשנות את הרכב הוועדה במצב שבו כתוצאה משינויים בהרכב הקואליציוני נוצר עיוות של הרכב ועדת האתיקה, כאשר אנשים שהיו קודם בקואליציה עברו לאופוזיציה או להפך, וזה על מנת להמשיך ולשמר את האיזון החשוב בתחום הזה.

יריב לוין: המרכיב השני הוא לתת ליו"ר הכנסת סמכות למנות ממלאי-מקום לחברי ועדת האתיקה לתקופות או לעניינים מסוימים, וזאת על מנת לנסות להבטיח שדיונים יתקיימו, עד כמה שאפשר, בהרכב מלא של הוועדה.

יריב לוין: גם פה, נדמה לי, ברור שנוכח הרגישות והחשיבות של הנושאים שהיא עוסקת בהם, קיום דיונים בהרכבים חלקיים זה בהחלט לא מצב רצוי.

יצחק וקנין: חוקית היא לא יכולה לקיים עם פחות מקוורום.

יריב לוין: אני יודע.

יצחק וקנין: זה לא כמו ועדה, שאתה יושב לבד וקובע.

יריב לוין: אני אומר שזה לא מצב רצוי, ולכן מכיוון שהיא מוגבלת בעניין הזה, התוצאה המיידית היא שהעבודה מתעכבת, הדברים הם בעייתיים לביצוע.

יריב לוין: לכן נדמה לי שמינוי ממלאי-מקום ייעל וייטיב את עבודת הוועדה, ומכאן הצעת החוק.

צחי הנגבי: האם ההצעה הזאת מוגשת במבט צופה פני עתיד?

צחי הנגבי: אתה צופה שינויים בהרכב הקואליציוני?

יריב לוין: קודם כל, כן.

יריב לוין: מתי הם יקרו, אני לא יודע.

יריב לוין: אבל אני חושב שאף קואליציה לא גמרה את הקדנציה בדיוק באותו הרכב שבו היא התחילה.

רוברט אילטוב: אולי יש עוד אח עכשיו.

רוברט אילטוב: אח ושמו גפני.

יריב לוין: אגב, בהתייחס לרוברט אני צופה שינויים לא רק בהרכב הקואליציוני.

רוברט אילטוב: צא מהאשליה.

צחי הנגבי: האם יש חברים שרוצים להתייחס?

צחי הנגבי: הטקסט מונח לפניכם.

<ארבל אסטרחן: אני אשלים.

<ארבל אסטרחן: הדברים הוסברו והובהרו, ואני חושבת שזה תיקון מאוד נכון.

<ארבל אסטרחן: היום, לפי חוק החסינות, יו"ר הכנסת ממנה ארבעה חברים לוועדת האתיקה, שניים מהקואליציה ושניים מהאופוזיציה, וכתוב בחוק שהם ממונים לכל תקופת הכהונה של הכנסת.

<ארבל אסטרחן: זאת אומרת, אין אפשרות לשנות את ההרכב.

<ארבל אסטרחן: המקרה היחיד שבו יש שינוי הוא כמובן אם חבר כנסת מפסיק לכהן בכנסת, הופך לשר או מתפטר, וגם יש הוראה בתקנון לגבי מצב שבו חבר כנסת מורשע בעבירה פלילית, ואז גם נפסקת כהונתו.

<ארבל אסטרחן: אבל במצב רגיל, הם ממונים מתחילת הכנסת לכל הקדנציה.

<ארבל אסטרחן: ואז אין בחוק התייחסות למצב שבו חל שינוי בהרכב הקואליציוני ופתאום זה לא שניים מהקואליציה ושניים מהאופוזיציה, ולכן מתבקש להבהיר את זה.

<ארבל אסטרחן: לפי הנוסח הזה יו"ר הכנסת לא חייב בהכרח לשנות את החבר שעבר מהקואליציה לאופוזיציה, או להפך.

<ארבל אסטרחן: הוא יכול לעשות רביזיה שלמה בהרכב.

פנינה תמנו: הוא יכול להגיד שבגלל שהיה שינוי כלשהו הוא מחליף את כל הארבעה?

<ארבל אסטרחן: נכון.

<ארבל אסטרחן: הוא יכול לעשות את זה.

<ארבל אסטרחן: נניח שהיה מצב של שניים מהקואליציה ושניים מהאופוזיציה, ואחד מהאופוזיציה הופך לקואליציה.

<ארבל אסטרחן: לא בהכרח הוא יצטרך את אותו אחד להוציא ולהכניס מישהו אחר מהאופוזיציה.

<ארבל אסטרחן: הוא יוכל להוציא מישהו אחר מהקואליציה ולהכניס מישהו באופוזיציה, כי יכול להיות שיש לו איזונים אחרים שהוא חשב עליהם, למשל לשים אישה.

פנינה תמנו: אני מציעה להכניס סייג כלשהו, שאומר שאם חל שינוי במצב של חבר בוועדה הזאת, אבל במקביל מדובר בשני חברים שחל בהם שינוי ונשמר האיזון, אז להשאיר את זה רגיל.

פנינה תמנו: לא לשנות אותם.

פנינה תמנו: נניח שאחד עבר לאופוזיציה והשני עבר לקואליציה.

יריב לוין: מאה אחוז.

יריב לוין: זה מקובל לחלוטין.

יריב לוין: זה גם הגיוני.

<ארבל אסטרחן: זאת אומרת, רק אם חל שינוי, שישאיר את ההרכב של שניים-שניים.

פנינה תמנו: בדיוק.

<ארבל אסטרחן: אני אנסח את הדברים.

<ארבל אסטרחן: אבל אני חוזרת על מה שאמרתי, שברור שאם אחד מהקואליציה עובר לאופוזיציה, הוא לא בהכרח את אותו אחד יוציא, הוא יכול להחליט את מי מהשלושה.

צחי הנגבי: להשאיר לו את מרחב התמרון.

יריב לוין: הוא צריך את הגמישות, ברור.

<ארבל אסטרחן: זה לשיקול דעת יו"ר הכנסת, כמו שבתחילת הכנסת זה לשיקול דעתו.

<ארבל אסטרחן: לגבי התיקון השני, בפועל יו"ר הכנסת נהג למנות ממלא-מקום.

<ארבל אסטרחן: זה לא היה כל כך מוסדר.

<ארבל אסטרחן: אין לזה עיגון בחוק, ולכן זה גם נושא שחשוב לעשות את זה.

<ארבל אסטרחן: למשל בכנסת הקודמת או זאת שלפניה, היה ממלא-מקום אחד, חמישי.

<ארבל אסטרחן: אבל אז את מקומו של מי הוא ממלא, את המקום של הקואליציה או של האופוזיציה?

<ארבל אסטרחן: נכון להבהיר את הדבר הזה.

<ארבל אסטרחן: יש סמכות ליו"ר למנות ממלא-מקום, קואליציה או אופוזיציה, וכל אחד מהם ממלא-מקום בהתאם.

משה גפני: נשמע הגיוני.

צחי הנגבי: מי בעד ההצעה, כפי שהיא קיימת לפנינו, עם התיקון של חברת הכנסת פנינה תמנו-שטה?

צחי הנגבי: מי נגד?

צחי הנגבי: בעד – רוב

צחי הנגבי: נמנעים – אין

צחי הנגבי: תודה.

צחי הנגבי: מאשרים להעלאה לקריאה ראשונה.

צחי הנגבי: בהצלחה.

צחי הנגבי: על סדר-היום הבקשה של יו"ר ועדת הכספים למיזוג הצעות החוק הבאות: א.

צחי הנגבי: הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014) (תיקון),התשע"ד-2013; ב.

צחי הנגבי: הצעת חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014) (תיקון – ביטול העלאת שיעורי המס על הכנסתו של יחיד), התשע"ד-2013.

צחי הנגבי: אלה שני תיקונים זהים אבל באותו נושא.

צחי הנגבי: ובקשת הממשלה להקדמת הדיון בהצעות החוק הנ"ל, לאחר מיזוגן, לפני הקריאה השנייה והשלישית.

צחי הנגבי: אנחנו מאשרים את הבקשה.

משה גפני: לא, רגע.

צחי הנגבי: אדוני מתנגד?

צחי הנגבי: זה לא הנושא החדש.

משה גפני: אני יודע.

משה גפני: למה מבקשים להקדים את זה?

צחי הנגבי: האם לגבי המיזוג יש לך בעיה?

משה גפני: לגבי המיזוג לא.

משה גפני: אבל למה להקדים?

יריב לוין: גפני, יש כאלה שחושבים שזה המשיח.

משה גפני: המשיח?

משה גפני: יש לי כמה הצעות חוק בעניין.

משה גפני: אדוני היושב-ראש, מה שקרה הוא שעבר כאן חוק ההסדרים, עם כל המכבש הקואליציוני והכול, עם חוק התקציב, שעשה באופן חסר תקדים.

משה גפני: אפילו ב-2003 לא היו כאלה גזירות על הציבור, בעיקר על מעמד הביניים ועל השכבות החלשות.

משה גפני: לא היה דבר כזה.

משה גפני: אני זוכר הרבה תקציבי מדינה, היו תקציבים שבהם היו באמת גזירות על הציבור.

משה גפני: סדר הגודל הזה זה דבר שלא היה כמותו.

משה גפני: אני אמרתי כמה פעמים, גם במליאת הכנסת וגם בוועדות, שסתם עושים את הגזירות האלה, אין כזה משבר תקציבי.

משה גפני: זה פשוט לא נכון.

משה גפני: המציאות הוכיחה שצדקתי.

משה גפני: אם אתה בוחן היום את מה שקרה בחצי השנה האחרונה, מתברר שאין כזאת בעיה תקציבית.

משה גפני: היום גם הממשלה מודה בזה, גם שר האוצר מודה בזה וגם ראש הממשלה מודה בזה.

משה גפני: מה צריך לעשות?

משה גפני: הדבר הראשון שצריך לעשות זה קודם כל, בחברה בריאה ונורמאלית, הוא להחזיר את הבעיות או את הנזקים או את הקיצוצים שגרמו לשכבות החלשות ולמעמד הביניים.

משה גפני: מה מציעים בהצעת החוק?

משה גפני: מיד אגיע להצעת החוק השנייה, שזה בכלל הופך את הכול לקרקס.

משה גפני: בהצעת החוק הזאת מציעים שמי שמשתכר 40,000 שקלים בחודש או 100,000 שקלים בחודש, פשוט לא יעלו לו מס הכנסה.

משה גפני: מפחיתים לו את זה עכשיו חזרה.

משה גפני: הרי לכל הדעות יש כסף, לא רק למה שאני אומר, אלא גם למה שהממשלה אומרת.

משה גפני: למה לא נותנים כסף למעמד הביניים?

משה גפני: למה לא מסייעים במסים העקיפים, שזו פגיעה בשכבות החלשות ובמעמד הביניים, ששני בני הזוג עובדים?

משה גפני: אני כבר לא מדבר אם בני הזוג לא עובדים או אחד מבני הזוג לא עובד.

משה גפני: עכשיו עוד מבקשים ברוב חוצפתם – הרי ועדת הכנסת היא ועדה מקצועית, כפי שידוע לכולם, וכל דבר נבחן בוועדת הכנסת באופן מקצועי.

משה גפני: אז אם הממשלה רוצה להביא הצעת חוק כזאת לכנסת, בבקשה.

משה גפני: שיביאו בסדר הרגיל, נתמודד עם העניין הזה.

משה גפני: להקדים?

משה גפני: להגיד שנקדים את העוול הגדול הזה ונביא את זה בלי התהליך הרגיל?

משה גפני: אני חושב שזה דבר חמור, אסור לעשות את זה.

משה גפני: צריך לא לתת לממשלה הזאת להתקיים, זאת האמת, אבל כל עוד שהיא מתקיימת צריך להביא את זה בסדר רגיל.

משה גפני: אני מתנגד לזה מכל וכל.

משה גפני: אני חושב שזה עוול ואסור לעשות את זה.

צחי הנגבי: תודה.

צחי הנגבי: נשמע את יוגב מאגף התקציבים.

<יוגב גרדוס: אני לא אתייחס לגבי הטענות המקצועיות של חבר הכנסת גפני, כי לטענות האלה התייחסנו בוועדת הכספים.

<יוגב גרדוס: רק אתייחס להליך, מדוע אנחנו מבקשים לקצר את ההליך.

<יוגב גרדוס: הבקשה לקיצור נובעת משני טעמים.

<יוגב גרדוס: הראשון הוא תיקון לפקודת מס הכנסה, שמונעת העלאת מס הכנסה החל מה-1 בינואר, שחל בעוד יומיים.

<יוגב גרדוס: לכן יש דחיפות לאשר את ההצעה עוד היום.

<יוגב גרדוס: הטעם השני הוא התיקון לחוק התקציב.

<יוגב גרדוס: התקציב של שנת 2014 צריך להיות מופץ למשרדים ב-1 בינואר, ואנחנו רוצים להפיץ תקציב נכון ולא לקצץ אותו בשלושה מיליארד שקלים לאחר שכבר התחילה השנה.

משה גפני: למה הבאתם את זה לפני כמה חודשים?

משה גפני: הרי אמרתי לכם לא להביא.

משה גפני: אתם לא שומעים לי.

<יוגב גרדוס: כל זה הוסבר בוועדת כספים, אני מדבר על ההליך.

משה גפני: בוועדת הכספים לא הוסבר.

משה גפני: בוועדת הכספים הצביעו.

משה גפני: בשביל מה הבאתם את זה?

משה גפני: לפחות תבקשו סליחה.

משה גפני: יש הסתייגות שלי לחוק הזה.

משה גפני: ששר האוצר יבקש סליחה.

צחי הנגבי: אני מבקש סליחה בשם שר האוצר.

משה גפני: אתה לא יכול לבקש בשמו שום דבר.

משה גפני: שלא יבקש סליחה, שייתן לך להיות יושב-ראש ועדת החוץ והביטחון.

צחי הנגבי: אני רוצה שהוא ייתן לי, לכן אני מבקש סליחה בשמו.

צחי הנגבי: עכשיו סיכלת את כל האסטרטגיה שלי.

משה גפני: זה לא עוזר אצלו.

צחי הנגבי: העניין שלנו הוא לא לתוכן.

צחי הנגבי: כוועדת הכנסת אנחנו עוסקים בשאלה הפרוצדוראלית יותר מאשר בתוכן, או בכלל לא עוסקים בתוכן.

צחי הנגבי: התוכן יהיה בוועדת הכספים.

צחי הנגבי: לכן אני חושב שהתשובה של יוגב מסבירה לנו את הדחיפות.

צחי הנגבי: גם אני לא ידעתי בדיוק למה זה עד כדי כך דחוף, ועכשיו אני מבין יותר.

צחי הנגבי: ואם שוכנעת, נעבור להצבעה.

משה גפני: לא שוכנעתי.

משה גפני: להפך, אני רוצה שזה לא יעבור לפני ה-1 בינואר, ואז הממשלה תקבל החלטה יותר מושכלת ותעזור לאלה שבאמת צריך לעזור להם.

צחי הנגבי: אנחנו נעלה את הנושא להצבעה.

צחי הנגבי: ראשית, מי בעד הצעת המיזוג של שתי הצעות החוק?

צחי הנגבי: מי נגד?

צחי הנגבי: בעד – רוב

צחי הנגבי: נמנעים – אין

צחי הנגבי: הבקשה למיזוג נתקבלה.

צחי הנגבי: מי בעד בקשת הממשלה להקדמת הדיון בהצעות החוק האלה?

צחי הנגבי: בעד – 5

צחי הנגבי: נמנעים – אין

צחי הנגבי: תודה.

צחי הנגבי: אישרנו את בקשת הממשלה ברוב דעות.

צחי הנגבי: הנושא הבא, בקשת הממשלה להקדמת הדיון בהצעת חוק התקציב לשנות הכספים 2013 ו-2014 (תיקון), התשע"ד-2013, לפני הקריאה השנייה והשלישית.

צחי הנגבי: חבר הכנסת גפני, נימוקיך נגד הם אותם נימוקים?

משה גפני: כן.

משה גפני: אבל הם נימוקים חזקים.

צחי הנגבי: מי בעד בקשת הממשלה?

צחי הנגבי: מי נגד?

צחי הנגבי: בעד – 5

צחי הנגבי: נמנעים – אין

צחי הנגבי: תודה.

צחי הנגבי: בקשת הממשלה אושרה.

משה גפני: מה לגבי הנושא של בקשת יו"ר ועדת הכספים לטענת נושא חדש?

צחי הנגבי: <זה בוטל.

צחי הנגבי: >

<ארבל אסטרחן: הם הורידו את הנושא, ולכן אין עוד צורך בטענת נושא חדש.

משה גפני: הממשלה הודתה שאני צודק.

משה גפני: למה לא אומרים את זה?

משה גפני: אמרתי שזה נושא חדש, היה אסור להביא את זה.

משה גפני: זה ביזיון.

משה גפני: הממשלה שוכנעה ומשכה את זה.

צחי הנגבי: אני לא יודע על מה אתה מדבר, כי אין בפנינו נושא כזה.

משה גפני: אבל זאת האמת, אדוני היושב-ראש.

צחי הנגבי: אי-אפשר להתייחס לנושא שלא נמצא על סדר-היום.

משה גפני: הוא נמצא על סדר-היום, הוא נמשך.

משה גפני: הממשלה הזאת עושה טעויות, כל שבוע שלוש טעויות לפחות.

צחי הנגבי: הוועדה מאשרת פה-אחד את העובדה שחבר הכנסת גפני צדק גם צדק.

משה גפני: תודה רבה.

צחי הנגבי: בקשת יו"ר ועדת העבודה, הרווחה והבריאות להקדמת הדיון בהצעת חוק הפיקוח על שירותים פיננסיים (קופות גמל) (תיקון מס' 10 – הוראת שעה) (משיכת כספים מחשבונות בעלי יתרה צבורה נמוכה), התשע"ד-2013, של חבר הכנסת חיים כץ, לפני הקריאה השנייה והשלישית.

צחי הנגבי: האם מישהו מתנגד להקדמת הדיון?

צחי הנגבי: מי בעד?

צחי הנגבי: מי נגד?

צחי הנגבי: בעד – רוב

צחי הנגבי: נמנעים – אין

צחי הנגבי: תודה.

צחי הנגבי: הבקשה אושרה.

צחי הנגבי: קביעת ועדה לדיון בהצעת חוק הגנת הצרכן (תיקון – שעות ביקור במענו של צרכן), התשע"ג-2013.

צחי הנגבי: אני יודע מה חיים כץ רוצה.

יריב לוין: הוא ויתר.

יריב לוין: יש שם הסכמה שזה ילך לוועדת הכלכלה.

צחי הנגבי: מי בעד שזה יעבור לוועדת הכלכלה?

צחי הנגבי: מי נגד?

צחי הנגבי: בעד – רוב

צחי הנגבי: נמנעים – אין

צחי הנגבי: תודה.

צחי הנגבי: הנושא יועבר לוועדת הכלכלה.

צחי הנגבי: הישיבה סגורה.